  Наталья Тетерина Алнашысь Чеберлыко киужъёсъя юртысь калык шудонъя валтӥсь ӧнерчи Надежда Рябчикова басмалэсь мунё лэсьтонъя «Куклодельница» III усьтэм улосвылкуспо вожвылъяськон-адӟытонын вормиз. Ӵошатскон 27-тӥ толшоре Чайковский карын ортчиз. Отчы Удмуртиысь но Пермь улосвылысь 36 ӧнерчиос пыриськизы. Со сярысь ивортодэтъя «Удмуртия» агентстволы конкурсын вормись вераз. Кызьы пусйиз Алнашысь ӧнерчи, солэн ужъёсыз вашкала сям-йылолъёсъя лэсьтэмын, соин ик соосты жюри тужгес но дунъяз. Вашкала амалъёсъя мон кылдытӥ аслэсьтым шудонъёсме <...>. Ӧвӧл отын басьтэм арбериос, пластик, кыӵе ке мишура яке клей. Ваньмыз лэсьтэмын басмаослэсь, ваньмыз киын вуремын, натуральной материалъёсын тырмытъямын Надежда РябчиковаСолэн кылъёсызъя, конкурс кык люкетэн ортчиз. Нырысетӥяз котькуд ӧнерчи кык коллекциеныз адӟытон радъяз. «Дырлэн сӥньысэз» коллекцияз Надежда Рябчикова пичи нылаш, егит нылмурт, кышномурт но песянай пыр удмуртъёслэсь киужез яратэмзэс возьматӥз. Ӧнерчилэн кыкетӥ коллекцияз вашкала но туала амалэн мунёос лэсьтэмын. Вожвылъяськонлэн кыкетӥ люкетаз пыриськисьёс ньыль час куспын «Яратон» темая композиция лэсьтыны кулэ вал. Надежда Рябчикова ас ӝоглыкезъя ужаз, соин ик малпанзэ пумозяз быдэстыны ӧз вутты. Озьы ке но, лэсьтэм ужез вормисе потыны тырмыт луиз. «Мон ӧдъясько вал лэсьтыны семья, кытын нырысетӥ пиналзы вордскиз. Ӵапак воргорон но кышномурт куспын яратон но пиналэз яратон. Мон ӧй дунъя кужымме. Соин ик анаез но пиналэз гинэ лэсьтыса вуттӥ. Озьы ке но, со тырмиз», — шуиз Надежда Рябчикова. Алнашысь ӧнерчи 14 ар пала мунё лэсьтонэн выре ни. Аслаз верамезъя, та дыр куспын со дышетскиз, нош берпуметӥ 4-5 аръёсы шудонъёсызлэн аспӧртэмлыкез кылдӥз.  Ватсалом, Надежда Рябчикова сяна, «Куклодельница» ӵошатсконэ Удмуртиысь Вотка, Шаркан, Дэри но Ува ёросъёсысь мунё лэсьтӥсьёс пыриськизы. Тегъёс: Лулчеберет Удмуртия вожвылъяськон удмуртъёс Алнаш киуж  